বৃষ্টিতে বাতিল ম্যাচ! অস্ট্রেলিয়ার বিরুদ্ধে সিরিজ জিতল ভারত

ওয়েব ডেস্ক : বৃষ্টির কারণে বাতিল হল ভারত বনাম অস্ট্রেলিয়ার টি২০ সিরিজের (India vs Australia T20 series 2025) পঞ্চম তথা শেষ ম্যাচ। যার ফলে ২-১ ব্যবধানে সিরিজ জিতে নিল ভারত (India)। এদিন খেলার মাঝেই ব্রিসবেনে শোনা গিয়েছিল বজ্রপাতের শব্দ। পরে শুরু হয় বৃষ্টি। সেই কারণে ক্রিকেটারদের নিয়ে যাওয়া হয়েছিল নিরাপদ স্থানে। সরিয়ে নিয়ে যাওয়া হয়েছিল দর্শকদেরকেও। কিন্তু শেষমেষ খেলা আরও শুরু হয়নি। যার ফলে অস্ট্রেলিয়ার বিরুদ্ধে টি২০ সিরিজ পকেটে পুড়ে নিল টিম ইন্ডিয়া।

শনিবার টসে জিতে ফিল্ডিংয়ের সিদ্ধান্ত নিয়েছিল অস্ট্রেলিয়া (Australia)। এদিন ভারতীয় দলে একটি পরিবর্তন করা হয়। তিলক বর্মা বিশ্রাম দিয়ে দলে নেওয়া হয়েছিল রিঙ্কু সিং-কে। আর এদিন ব্যাটিংয়ে নেমে শুরুটা দারুণ করেছিল টিম ইন্ডিয়া। খেলা বন্ধ হওয়ার আগে ৪ ওভার ৫ বলে স্কোরবোর্ডে উঠে গিয়েছিল ৫২ রান। ১৩ বলে ২৯ রানে ব্যাটিং করছিলেন অভিষেক শর্মা। অন্যদিকে ১৬ বলে ২৯ রানে ব্যাটিং করছিলেন শুভমন গিল। কিন্তু খারাপ আবহাওয়ার কারণে বন্ধ হয়ে যায় সেই ম্যাচ। তবে ওই ম্যাচ আর শুরু হয়নি। ফলে ২-১ ব্যবধানে সিরিজ জিতে নিলেন সূর্যকুমার যাদবরা।

আরও খবর : মাসে ৪ লক্ষ টাকাও কি যথেষ্ট নয়? খোরপোশ মামলায় সুপ্রিম পর্যবেক্ষণে স্বস্তি শামির?

গত ২৯ অক্টোবর থেকে শুরু হয়েছিল এই সিরিজ। তবে ক্যানবেরাতে প্রথম ম্যাচেই বৃষ্টির কারণে সেদিনের ম্যাচে কোনও ফলাফল বেরইনি। এর পর মেলবোর্নে দ্বিতীয় টি২০ ম্যাচে ভারতের ব্যাটিং ব্যর্থতার কারণে অস্ট্রেলিয়া সেই ম্যাচ ৪ উইকেটে জিতে নিয়েছিল। তবে হোবার্টে তৃতীয় ম্যাচে কামব্যাক করে টিম ইন্ডিয়া। ৫ উইকেটে অজিদের হারায় ব্লু ব্রিগেড। সেই জয়ের ধারা বজায় ছিল চতুর্থ টি২০-তেও। কুইন্সল্যান্ডে হয়ে যাওয়া সেই ম্যাচে ভারতীয় বোলিংয়ের কাছে টিকতেই পারেনি অজিরা।

এর পরেই শনিবার ব্রিসবেনে শুরু হয়েছিল সিরিজের শেষ ম্যাচ। শুরুতেই দারুণ ব্যাটিং শুরু করেছিলেন শুভমন ও অভিষেক। কিন্তু বৃষ্টির কারণে সেই ম্যাচ বাতিল হয়ে যায়। যার ফলে এই সিরিজ জিতে নেয় ভারত। এই সিরিজে প্লেয়ার অব দ্য সিরিজ হয়েছেন অভিষেক শর্মা (Abhishek Sharma)। এদিন টি-২০ কেরিয়ারেও হাজার রান সম্পন্ন করেছেন। এই মাইফলক ছুঁতে তিনি নিয়েছেন মাত্র ২৮ ইনিংস। অবশ্য বিরাট কোহলি করেছিলেন মাত্র ২৭ ইনিংসে।